b'\n_START_ARTICLE_\nLebensraum\n_START_PARAGRAPH_\nLebensraum (saks. elintila, elinalue) on 1900-luvun alussa vakiintunut k\xc3\xa4site, jolla tarkoitettiin Saksan alueen v\xc3\xa4itetty\xc3\xa4 tai pel\xc3\xa4tty\xc3\xa4 ylikansoittumista ja siit\xc3\xa4 seurannutta ajatusta aluelaajennuksista. Jatkosodan aikana termi\xc3\xa4 k\xc3\xa4ytettiin my\xc3\xb6s Suur-Suomi-aatteen yhteydess\xc3\xa4.\n_START_SECTION_\nSaksa\n_START_PARAGRAPH_\nTermin lebensraum kehitti saksalainen maantieteilij\xc3\xa4 Friedrich Ratzel, joka k\xc3\xa4ytti sit\xc3\xa4 vuonna 1901 julkaisemassaan samannimisess\xc3\xa4 esseess\xc3\xa4. Geopolitiikan is\xc3\xa4n\xc3\xa4 tunnettu ruotsalainen teoreetikko Rudolf Kjell\xc3\xa9n poimi k\xc3\xa4sitteen, ja tulkitsi sen kirjaimellisesti, ajatellen kansallisvaltiot el\xc3\xa4viksi organismeiksi, joiden piti tarvittaessa valloittaa itselleen lis\xc3\xa4\xc3\xa4 \xe2\x80\x9delintilaa\xe2\x80\x9d. Ensimm\xc3\xa4isen maailmansodan j\xc3\xa4lkeen teoriaa kehitteli edelleen Ratzelin ja Kjell\xc3\xa9nin pohjalta saksalainen maantieteilij\xc3\xa4 Karl Haushofer. Natsien k\xc3\xa4ytt\xc3\xb6\xc3\xb6n v\xc3\xa4littynyt elintilateoria perustui l\xc3\xa4hinn\xc3\xa4 Ratzelin ajatusten v\xc3\xa4\xc3\xa4rintulkintaan._NEWLINE_Koska Saksalla ei ollut juurikaan siirtomaita verrattuna muihin ajan eurooppalaisiin suurvaltoihin, kuten Isoon-Britanniaan ja Ranskaan, lebensraumin tarpeesta tuli saksalaisten keskuudessa suosittu iskulause ensimm\xc3\xa4iseen maailmansotaan ment\xc3\xa4ess\xc3\xa4. Sodan p\xc3\xa4\xc3\xa4tytty\xc3\xa4 Saksan tappioon elintilan puutteesta puhuivat l\xc3\xa4hinn\xc3\xa4 \xc3\xa4\xc3\xa4rioikeistolaiset ja nationalistiset j\xc3\xa4rjest\xc3\xb6t, kuten Adolf Hitlerin johtama Saksan kansallissosialistinen ty\xc3\xb6v\xc3\xa4enpuolue._NEWLINE_Natsi-Saksan hy\xc3\xb6k\xc3\xa4tty\xc3\xa4 Neuvostoliittoon toisessa maailmansodassa tavoitteeksi tarkentui saavuttaa niin sanottu Astrahan\xe2\x80\x93Arkangeli-linja. Astrahan on kaupunki etel\xc3\xa4ss\xc3\xa4 Kaspianmeren rannalla, Arkangeli taas Pohjoisen j\xc3\xa4\xc3\xa4meren rannalla. Saksa h\xc3\xa4visi my\xc3\xb6s toisen yrityksens\xc3\xa4 kartuttaa elintilaansa. T\xc3\xa4t\xc3\xa4 varten laadittiin id\xc3\xa4n yleissuunnitelma, joka k\xc3\xa4sitti sek\xc3\xa4 slaavilaisen v\xc3\xa4est\xc3\xb6n tuhoamista kuin sen siirt\xc3\xa4mist\xc3\xa4 Uralin toiselle puolelle L\xc3\xa4nsi-Siperiaan sek\xc3\xa4 joidenkin avainalueiden asuttamista germaanisella v\xc3\xa4est\xc3\xb6ll\xc3\xa4._NEWLINE_Toisen maailmansodan j\xc3\xa4lkeen sana levisi kansainv\xc3\xa4liseen k\xc3\xa4ytt\xc3\xb6\xc3\xb6n, ja sill\xc3\xa4 viitataan yleens\xc3\xa4 Adolf Hitlerin 1920-luvulla kirjassaan Taisteluni luonnostelemaan suunnitelmaan hankkia Saksalle elintilaa id\xc3\xa4st\xc3\xa4 Neuvostoliiton alueilta.\n_START_SECTION_\nLebensraum Suomen sotapropagandassa\n_START_PARAGRAPH_\nJatkosodan aikana "elintilaa" k\xc3\xa4ytettiin yhten\xc3\xa4 perusteluna It\xc3\xa4-Karjalan liitt\xc3\xa4miseksi tulevaan Suur-Suomeen. Vuonna 1941 Valtion tiedotuslaitos julkaisi saksankielisen teoksen Finnlands Lebensraum, jossa hankkeelle esitettiin tieteellisi\xc3\xa4 perusteluja. Kirjan mukaan Suomen v\xc3\xa4est\xc3\xb6nkasvu on niin nopeaa, ett\xc3\xa4 elintilan laajentaminen it\xc3\xa4\xc3\xa4n on tulevina vuosina v\xc3\xa4ltt\xc3\xa4m\xc3\xa4t\xc3\xb6nt\xc3\xa4. V\xc3\xa4ite ei kuitenkaan perustunut mihink\xc3\xa4\xc3\xa4n todellisiin faktoihin, vaan oli puhtaasti propagandistinen.'